title: 2019 m. sausio 31 d. Europos Centrinio Banko sprendimas (ES) 2019/322 dėl įgaliojimų priimti sprendimus dėl priežiūros įgaliojimų, suteiktų pagal nacionalinę teisę, delegavimo (ECB/2019/4)

text:
25.2.2019

                  LT

                  Europos Sąjungos oficialusis leidinys

                  L 55/7

         EUROPOS CENTRINIO BANKO SPRENDIMAS (ES) 2019/322
         2019 m. sausio 31 d.
         dėl įgaliojimų priimti sprendimus dėl priežiūros įgaliojimų, suteiktų pagal nacionalinę teisę, delegavimo (ECB/2019/4)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 1 dalies d ir e punktus ir jo 4 straipsnio 3 dalį bei 9 straipsnio 1 dalį,
         atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (2), ypač į jo 4 straipsnį,
         kadangi:

                     (1)

                     pagal Reglamento (ES) Nr. 1024/2013 6 straipsnyje įtvirtintą struktūrą Europos Centrinis Bankas (ECB) vykdo išimtinį uždavinį – kredito įstaigų priežiūrą, kuria siekiama užtikrinti nuoseklų priežiūros standartų taikymą, stiprinti finansinį stabilumą ir užtikrinti vienodas sąlygas;

                     (2)

                     Reglamento (ES) Nr. 1024/2013 4 straipsnio 3 dalyje nustatyta, kad ECB privalo taikyti visą atitinkamą Sąjungos teisę, o jei šią teisę sudaro direktyvos – nacionalinės teisės aktus, kuriais šios direktyvos perkeliamos į nacionalinę teisę;

                     (3)

                     remiantis Reglamento (ES) Nr. 1024/2013 9 straipsnio 1 dalies antrąja pastraipa, ECB, vykdydamas jam pavestus uždavinius, turi visus Reglamente (ES) Nr. 1024/2013 nustatytus įgaliojimus ir pareigas, taip pat visus įgaliojimus ir pareigas, suteiktus kompetentingoms institucijoms pagal atitinkamą Sąjungos teisę. ECB kompetencija apima naudojimąsi pagal nacionalinę teisę suteiktais priežiūros įgaliojimais, tiesiogiai nenumatytais Sąjungos teisėje, jei tokie įgaliojimai priskiriami ECB uždaviniams pagal Reglamento (ES) Nr. 1024/2013 4 straipsnį ir stiprina priežiūros funkciją. ECB, kaip kompetentinga institucija, kiekvienais metais privalo priimti daug sprendimų dėl pagal nacionalinę teisę suteiktų priežiūros įgaliojimų;

                     (4)

                     siekiant palengvinti sprendimų priėmimo procesą, reikalingas delegavimo sprendimas tokiems sprendimams priimti. Europos Sąjungos Teisingumo Teismas yra pripažinęs, kad įgaliojimų delegavimas yra reikalingas tam, kad, institucija, turinti priimti daug sprendimų, galėtų vykdyti savo pareigas. Taip pat šis teismas yra pripažinęs, kad būtinybė užtikrinti, kad sprendimus priimantys organai galėtų veikti, yra visoms institucinėms sistemoms būdingas principas (3);

                     (5)

                     sprendimų priėmimo įgaliojimų delegavimas turėtų būti ribotas ir proporcingas, o delegavimo apimtis turėtų būti aiškiai apibrėžta;

                     (6)

                     Sprendime (ES) 2017/933 (ECB/2016/40) nustatoma procedūra, kurios reikia laikytis priimant delegavimo sprendimus priežiūros srityje, ir nurodomi asmenys, kuriems galima deleguoti sprendimų priėmimo įgaliojimus. Tas sprendimas neturi įtakos ECB priežiūros uždavinių vykdymui ir nedaro poveikio Priežiūros valdybos įgaliojimams siūlyti užbaigtus sprendimų projektus Valdančiajai tarybai;

                     (7)

                     jei šiame sprendime nustatyti deleguotųjų sprendimų priėmimo kriterijai nėra įvykdyti, sprendimai turėtų būti priimami pagal neprieštaravimo procedūrą, nustatytą Reglamento (ES) Nr. 1024/2013 26 straipsnio 8 dalyje ir sukonkretintą Sprendimo ECB/2004/2 13g straipsnyje (4). Be to, neprieštaravimo procedūra taip pat turėtų būti taikoma, jei nacionalinių įgaliojimų pagrindu priimamų sprendimų atveju struktūrinių vienetų vadovams kyla abejonių dėl to, ar tenkinami vertinimo kriterijai, dėl tos priežasties, kad reikia atlikti sudėtingą vertinimą;

                     (8)

                     ECB priežiūros sprendimams gali būti taikoma vidaus administracinė peržiūra vadovaujantis Reglamento (ES) Nr. 1024/2013 24 straipsniu, kaip sukonkretinta Sprendime ECB/2014/16 (5). Atlikdama tokią administracinę peržiūrą, Priežiūros valdyba turėtų atsižvelgti į Administracinės peržiūros valdybos nuomonę ir pateikti Valdančiajai tarybai priimti naują sprendimo projektą pagal neprieštaravimo procedūrą,

               PRIĖMĖ ŠĮ SPRENDIMĄ:

            1 straipsnis
            Apibrėžtys
            Šiame sprendime vartojamos šios apibrėžtys:

                        1)

                        nacionalinių įgaliojimų pagrindu priimami sprendimai – ECB priimami sprendimai, įgyvendinant jam pagal nacionalinę teisę suteiktus priežiūros įgaliojimus, kurie nėra tiesiogiai numatyti Sąjungos teisėje;

                        2)

                        akcijų paketo įsigijimas – tiesiogiai ar netiesiogiai turimo kito subjekto akcijų paketo ar balsavimo teisių įsigijimas, įskaitant, kai tai įvyksta dėl naujo subjekto įsteigimo, išskyrus kvalifikuotosios akcijų paketo dalies įsigijimą, kaip apibrėžta Europos Parlamento ir Tarybos direktyvos 2013/36/ES (6) 22 straipsnyje;

                        3)

                        susijungimas – a) operacija, kuria viena arba daugiau bendrovių, kurios baigia savo veiklą su likvidavimo procedūra (ar be jos), perleidžia visą savo turtą ir įsipareigojimus veikiančiai bendrovei arba naujai bendrovei, mainais už savo akcininkams išleistus veikiančios bendrovės ar naujos bendrovės kapitalą sudarančius vertybinius popierius ar akcijas, arba b) bet koks sandoris, laikomas susijungimu pagal atitinkamą nacionalinę teisę;

                        4)

                        atsiskyrimas – a) operacija, kuria viena ar daugiau bendrovių atskiria dalį savo turto ir įsipareigojimų ir įsteigia naują bendrovę, kuriai pereina šis turtas ir įsipareigojimai; arba b) bet koks sandoris, laikomas atsiskyrimu pagal atitinkamą nacionalinę teisę;

                        5)

                        trečioji valstybė ar teritorija – Europos ekonominei erdvei nepriklausanti valstybė ar teritorija;

                        6)

                        susijęs asmuo – fizinis asmuo, susijęs su kredito įstaiga, arba to asmens artimas šeimos narys arba su kredito įstaiga susijęs juridinis asmuo, kaip numatyta atitinkamoje nacionalinėje teisėje;

                        7)

                        SREP sprendimas – ECB pagal Reglamento (ES) Nr. 1024/2013 16 straipsnį priimtas sprendimas, remiantis kasmetiniu priežiūriniu tikrinimu ir vertinimu, kaip apibrėžta Direktyvos 2013/36/ES 97 straipsnyje;

                        8)

                        padengimo likvidžiuoju turtu rodiklis (LCR) – rodiklis, apibrėžtas Komisijos deleguotojo reglamento (ES) 2015/61 (7) 4 straipsnyje;

                        9)

                        lygiaverčiai priežiūros ir reguliavimo standartai – trečiojoje valstybėje ar teritorijoje taikomi priežiūros ir reguliavimo reikalavimai ar priemonės, kuriuos Europos Komisija pripažįsta lygiaverčiais Sąjungoje taikomiems reikalavimams ar priemonėms, vadovaujantis Europos Parlamento ir Tarybos reglamento (ES) Nr. 575/2013 (8) 107 straipsnio 4 dalimi ir 114 straipsnio 7 dalimi. Atitinkamų trečiųjų valstybių ir teritorijų sąrašas pateikiamas Komisijos įgyvendinimo sprendimo 2014/908/ES (9) I ir IV prieduose;

                        10)

                        delegavimo sprendimas ir deleguotasis sprendimas suprantami taip, kaip atitinkamai nustatyta Sprendimo (ES) 2017/933 (ECB/2016/40) 3 straipsnio 2 ir 4 punktuose;

                        11)

                        struktūrinių vienetų vadovai – ECB struktūrinių vienetų vadovai, kuriems deleguojami įgaliojimai priimti nacionalinių įgaliojimų pagrindu priimamus sprendimus;

                        12)

                        neprieštaravimo procedūra – Reglamento (ES) Nr. 1024/2013 26 straipsnio 8 dalyje nustatyta procedūra, sukonkretinta Sprendimo ECB/2004/2 13g straipsnyje;

                        13)

                        neigiamas sprendimas – sprendimas, kuriuo leidimas neduodamas arba leidimas neduodamas visa apimtimi, kaip to prašė svarbus prižiūrimas subjektas. Sprendimas, kuriame yra papildomų nuostatų, kaip antai sąlygų ar įpareigojimų, laikomas neigiamu sprendimu, išskyrus atvejus, kai tokios papildomos nuostatos a) užtikrina, kad prižiūrimas subjektas vykdo atitinkamos nacionalinės teisės reikalavimus, ir dėl tokių nuostatų buvo susitarta raštu arba b) jos tiesiog pakartoja vieną ar daugiau esamų reikalavimų, kurių turi laikytis įstaiga pagal atitinkamą nacionalinės teisės nuostatą, arba reikalauja pateikti informaciją apie tai, kaip vykdomi vienas ar daugiau šių reikalavimų;

                        14)

                        svarbus prižiūrimas subjektas – svarbus prižiūrimas subjektas, kaip apibrėžta Europos Centrinio Banko reglamento (ES) Nr. 468/2014 (ECB/2014/17) (10) 2 straipsnio 16 punkte;

                        15)

                        filialas – filialas, kaip apibrėžta Reglamento (ES) Nr. 575/2013 4 straipsnio 1 dalies 17 punkte;

                        16)

                        atstovybė – padalinys, kuris skatina ar padeda vykdyti prižiūrimo subjekto veiklą, tačiau nevykdo kredito įstaigos veiklos;

                        17)

                        nepagrindinės paramos paslaugos – administravimo paslaugos, klientų aptarnavimo paslaugos, skolų išieškojimas, elektroniniai parašai arba kitos panašios paslaugos, susijusios su kredito įstaigos veikla;

                        18)

                        ECB parengtas vadovas – bet koks Priežiūros valdybos siūlymu Valdančiosios tarybos priimtas ir ECB interneto svetainėje paskelbtas dokumentas, kuriame pateikiamos gairės apie tai, kaip ECB aiškina teisinius reikalavimus.

            2 straipsnis
            Dalykas ir taikymo sritis

               1.   Šiame sprendime nustatomi kriterijai, pagal kuriuos ECB struktūrinių padalinių vadovams deleguojami įgaliojimai priimti nacionalinių įgaliojimų pagrindu priimamus sprendimus.

               2.   Įgaliojimų priimti sprendimus delegavimas nepažeidžia vertinimo, kurį priežiūros institucijos turi atlikti, kad būtų priimti nacionalinių įgaliojimų pagrindu priimami sprendimai.

            3 straipsnis
            Nacionalinių įgaliojimų pagrindu priimamų sprendimų delegavimas

               1.   Remiantis Sprendimo (ES) 2017/933 (ECB/2016/40) 4 straipsniu, Valdančioji taryba ECB struktūrinių padalinių vadovams, paskirtiems minėto sprendimo 5 straipsnyje nustatyta tvarka, deleguoja įgaliojimus priimti nacionalinių įgaliojimų pagrindu priimamus sprendimus dėl: a) akcijų paketų įsigijimo; b) turto ar įsipareigojimų įsigijimo; c) akcijų paketų pardavimo; d) turto ar įsipareigojimų pardavimo; e) susijungimo; f) atsiskyrimo; g) operacijų trečiosiose valstybėse ar teritorijose; h) užsakomųjų paslaugų; i) dalinio įstatų keitimo; j) išorės auditorių paskyrimo; k) kredito susijusiems asmenims.

               2.   Šio straipsnio 1 dalyje nurodyti nacionalinių įgaliojimų pagrindu priimami sprendimai priimami deleguotojo sprendimo forma, jei tenkinami atitinkami 4–14 straipsniuose nustatyti deleguotųjų sprendimų priėmimo kriterijai.

               3.   Nacionalinių įgaliojimų pagrindu priimami sprendimai nepriimami deleguotojo sprendimo forma, jei pagal nacionalinę teisę kredito įstaigų strategines priemones turi patvirtinti priežiūros institucija arba jei dėl vertinimo sudėtingumo šie sprendimai turi būti priimti pagal neprieštaravimo procedūrą.

               4.   Bet koks sprendimų priėmimo įgaliojimų delegavimas taikomas tiek priimant priežiūros sprendimus, tiek ECB tvirtinant teigiamus įvertinimus, jei pagal nacionalinę teisę nereikalaujama priimti priežiūros sprendimo.

               5.   Neigiami sprendimai nepriimami deleguotųjų sprendimų forma.

               6.   Kai sprendimas negali būti priimtas deleguotojo sprendimo forma, jis priimamas pagal neprieštaravimo procedūrą.

            4 straipsnis
            Deleguotųjų sprendimų dėl akcijų paketų įsigijimo priėmimo kriterijai

               1.   Sprendimai dėl svarbaus prižiūrimo subjekto įsigyjamo kredito įstaigų ar ne kredito įstaigų akcijų paketo patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           poveikis įsigyjančiojo svarbaus prižiūrimo subjekto nuosavoms lėšoms yra ribotas, o tai reiškia, kad:

                                       i)

                                       po įsigijimo, nuosavos lėšos viršija ir numatoma, kad ir toliau viršys Reglamento (ES) Nr. 575/2013 92 straipsnio 1 dalyje nurodytų reikalavimų sumą, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime, ir

                                       ii)

                                       sumažėjimo poveikis bendro 1 lygio nuosavo kapitalo pakankamumo koeficientui, 1 lygio kapitalo pakankamumo koeficientui ir bendro kapitalo pakankamumo koeficientui yra mažesnis už 100 bazinių punktų;

                           b)

                           poveikis įsigyjančiojo svarbaus prižiūrimo subjekto likvidumui yra ribotas, o tai reiškia, kad:

                                       i)

                                       LCR ir toliau viršija 110 % ir likvidumo reikalavimus, nustatytus naujausiame priimtame SREP sprendime, jei pastarieji viršija reikalaujamą būtiną LCR;

                                       ii)

                                       konsoliduotu lygmeniu LCR sumažėja ne daugiau kaip 50 %;

                           c)

                           įsigyjamas subjektas yra įsikūręs Sąjungos arba Europos ekonominės erdvės valstybėje narėje arba trečiojoje valstybėje ar teritorijoje, kurioje galioja lygiaverčiai priežiūros ir reguliavimo standartai.

               2.   Akcijų paketų įsigijimo vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            5 straipsnis
            Deleguotųjų sprendimų dėl turto ar įsipareigojimų įsigijimo priėmimo kriterijai

               1.   Sprendimai dėl svarbaus prižiūrimo subjekto įsigyjamo kredito įstaigų ar ne kredito įstaigų turto ar įsipareigojimų patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           įsigijimo poveikis įsigyjančiojo svarbaus prižiūrimo subjekto nuosavoms lėšoms yra ribotas, o tai reiškia, kad:

                                       i)

                                       po įsigijimo, nuosavos lėšos viršija ir numatoma, kad ir toliau viršys Reglamento (ES) Nr. 575/2013 92 straipsnio 1 dalyje nurodytų reikalavimų sumą, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime, ir

                                       ii)

                                       sumažėjimo poveikis bendro 1 lygio nuosavo kapitalo pakankamumo koeficientui, 1 lygio kapitalo pakankamumo koeficientui ir bendro kapitalo pakankamumo koeficientui yra mažesnis už 100 bazinių punktų;

                           b)

                           įsigijimo poveikis įsigyjančiojo svarbaus prižiūrimo subjekto likvidumui yra ribotas, o tai reiškia, kad:

                                       i)

                                       LCR ir toliau viršija 110 % ir likvidumo reikalavimus, nustatytus naujausiame priimtame SREP sprendime, jei pastarieji viršija reikalaujamą būtiną LCR, ir

                                       ii)

                                       konsoliduotu lygmeniu LCR sumažėja ne daugiau kaip 50 %;

                           c)

                           įgyjamo turto ir įsipareigojimų vertė neviršija 25 % atskiro įsigyjančio svarbaus prižiūrimo subjekto viso turto.

               2.   Turto ar įsipareigojimų įsigijimų vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            6 straipsnis
            Deleguotųjų sprendimų dėl akcijų paketų pardavimo priėmimo kriterijai

               1.   Sprendimai dėl svarbaus prižiūrimo subjekto parduodamų kredito įstaigų ar ne kredito įstaigų akcijų paketų patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           poveikis parduodančiojo svarbaus prižiūrimo subjekto nuosavoms lėšoms yra ribotas, o tai reiškia, kad:

                                       i)

                                       po pardavimo, nuosavos lėšos viršija ir numatoma, kad ir toliau viršys Reglamento (ES) Nr. 575/2013 92 straipsnio 1 dalyje nurodytų reikalavimų sumą, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime, ir

                                       ii)

                                       sumažėjimo poveikis bendro 1 lygio nuosavo kapitalo pakankamumo koeficientui, 1 lygio kapitalo pakankamumo koeficientui ir bendro kapitalo pakankamumo koeficientui yra mažesnis už 100 bazinių punktų;

                           b)

                           poveikis parduodančiojo svarbaus prižiūrimo subjekto likvidumui yra ribotas, o tai reiškia, kad:

                                       i)

                                       LCR ir toliau viršija 110 % ir likvidumo reikalavimus, nustatytus naujausiame priimtame SREP sprendime, jei pastarieji viršija reikalaujamą būtiną LCR, ir

                                       ii)

                                       konsoliduotu lygmeniu LCR sumažėja ne daugiau kaip 50 %.

               2.   Akcijų paketų pardavimo vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            7 straipsnis
            Deleguotųjų sprendimų dėl turto ar įsipareigojimų pardavimo priėmimo kriterijai

               1.   Sprendimai dėl svarbaus prižiūrimo subjekto turto ar įsipareigojimų pardavimo patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           turto ar įsipareigojimų pardavimo poveikis parduodančiojo svarbaus prižiūrimo subjekto nuosavoms lėšoms yra ribotas, o tai reiškia, kad:

                                       i)

                                       po pardavimo, nuosavos lėšos viršija ir numatoma, kad ir toliau viršys Reglamento (ES) Nr. 575/2013 92 straipsnio 1 dalyje nurodytų reikalavimų sumą, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime, ir

                                       ii)

                                       sumažėjimo poveikis bendro 1 lygio nuosavo kapitalo pakankamumo koeficientui, 1 lygio kapitalo pakankamumo koeficientui ir bendro kapitalo pakankamumo koeficientui yra mažesnis už 100 bazinių punktų;

                           b)

                           turto ar įsipareigojimų pardavimo poveikis parduodančiojo svarbaus prižiūrimo subjekto likvidumui yra ribotas, o tai reiškia, kad:

                                       i)

                                       LCR ir toliau viršija 110 % ir likvidumo reikalavimus, nustatytus naujausiame priimtame SREP sprendime, jei pastarieji viršija reikalaujamą būtiną LCR, ir

                                       ii)

                                       konsoliduotu lygmeniu LCR sumažėja ne daugiau kaip 50 %;

                           c)

                           parduodamo turto ar įsipareigojimų vertė neviršija 25 % atskiro parduodančiojo svarbaus prižiūrimo subjekto viso turto.

               2.   Turto ar įsipareigojimų pardavimo vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            8 straipsnis
            Deleguotųjų sprendimų dėl susijungimų priėmimo kriterijai

               1.   Sprendimai dėl susijungimų, kuriuose dalyvauja bent vienas svarbus prižiūrimas subjektas, patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           susijungimo poveikis parduodančiojo svarbaus prižiūrimo subjekto nuosavoms lėšoms yra ribotas, o tai reiškia, kad:

                                       i)

                                       po susijungimo, nuosavos lėšos viršija ir numatoma, kad ir toliau viršys Reglamento (ES) Nr. 575/2013 92 straipsnio 1 dalyje nurodytų reikalavimų sumą, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime, ir

                                       ii)

                                       sumažėjimo poveikis bendro 1 lygio nuosavo kapitalo pakankamumo koeficientui, 1 lygio kapitalo pakankamumo koeficientui ir bendro kapitalo pakankamumo koeficientui yra mažesnis už 100 bazinių punktų;

                           b)

                           susijungimo poveikis svarbaus prižiūrimo subjekto likvidumui yra ribotas, o tai reiškia, kad:

                                       i)

                                       LCR ir toliau viršija 110 % ir likvidumo reikalavimus, nustatytus naujausiame priimtame SREP sprendime, jei pastarieji viršija reikalaujamą būtiną LCR, ir

                                       ii)

                                       konsoliduotu lygmeniu LCR sumažėja ne daugiau kaip 50 %;

                           c)

                           dėl po susijungimo susikūrusio svarbaus prižiūrimo subjekto valdymo struktūros nekyla priežiūros problemų.

               2.   Draudžiama sprendimų priėmimo įgaliojimus deleguoti struktūrinių padalinių vadovams šiais klausimais:

                           a)

                           dėl vieno svarbaus prižiūrimo subjekto susijungimo su kitu subjektu, nepriklausančiu tai pačiai svarbaus prižiūrimo subjekto grupei, arba

                           b)

                           dėl tai pačiai grupei priklausančių svarbių prižiūrimų subjektų susijungimo, peržengiančio vienos valstybės ribas.

               3.   Susijungimų vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            9 straipsnis
            Deleguotųjų sprendimų dėl atsiskyrimų priėmimo kriterijai

               1.   Sprendimai dėl atsiskyrimų, kuriuose dalyvauja bent vienas svarbus prižiūrimas subjektas, patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           atsiskyrimo poveikis parduodančiojo svarbaus prižiūrimo subjekto nuosavoms lėšoms yra ribotas, o tai reiškia, kad:

                                       i)

                                       po atsiskyrimo nuosavos lėšos viršija ir numatoma, kad ir toliau viršys Reglamento (ES) Nr. 575/2013 92 straipsnio 1 dalyje nurodytų reikalavimų sumą, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime, ir

                                       ii)

                                       sumažėjimo poveikis bendro 1 lygio nuosavo kapitalo pakankamumo koeficientui, 1 lygio kapitalo pakankamumo koeficientui ir bendro kapitalo pakankamumo koeficientui yra mažesnis už 100 bazinių punktų;

                           b)

                           atsiskyrimo poveikis svarbaus prižiūrimo subjekto ar subjektų likvidumui yra ribotas, o tai reiškia, kad:

                                       i)

                                       LCR ir toliau viršija 110 % ir likvidumo reikalavimus, nustatytus naujausiame priimtame SREP sprendime, jei pastarieji viršija reikalaujamą būtiną LCR, ir

                                       ii)

                                       konsoliduotu lygmeniu LCR sumažėja ne daugiau kaip 50 %;

                           c)

                           dėl po atsiskyrimo susikūrusio svarbaus prižiūrimo subjekto ar subjektų valdymo struktūros nekyla priežiūros problemų.

               2.   Draudžiama sprendimų priėmimo įgaliojimus deleguoti struktūrinių padalinių vadovams šiais klausimais:

                           a)

                           dėl atsiskyrimų, kurių metu įsteigiamas kitas subjektas, nepriklausantis tai pačiai svarbaus prižiūrimo subjekto grupei, arba

                           b)

                           dėl atsiskyrimų, kurių metu įsteigiamas subjektas kitoje valstybėje ar teritorijoje nei ta, kurioje yra įsteigtas svarbus prižiūrimas subjektas.

               3.   Atsiskyrimo vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            10 straipsnis
            Deleguotųjų sprendimų dėl operacijų trečiosiose valstybėse ar teritorijose priėmimo kriterijai

               1.   Sprendimai dėl svarbaus prižiūrimo subjekto filialo įsteigimo trečiojoje valstybėje ar teritorijoje patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           filialas yra įsteigtas trečiojoje valstybėje ar teritorijoje, kurioje taikomi lygiaverčiai priežiūros ir reguliavimo standartai;

                           b)

                           visas filialo turtas, kaip įvertinta operacijų programoje, neviršija 10 % viso svarbaus prižiūrimo subjekto turto, ir

                           c)

                           filialas vykdo sandorius, kurie dažniausia įgyvendinami toje trečiojoje valstybėje ar teritorijoje, kurioje jis yra įsteigtas.

               2.   Sprendimai dėl šių svarbaus prižiūrimo subjekto operacijų priimami deleguotojo sprendimo forma:

                           a)

                           dėl filialo uždarymo;

                           b)

                           dėl filialo struktūros pakeitimų;

                           c)

                           dėl atstovybės įsteigimo ar uždarymo ir

                           d)

                           dėl banko paslaugų teikimo trečiojoje valstybėje ar teritorijoje, kurioje fiziškai neįsteigiamas filialas ar patronuojamoji įmonė,

                     išskyrus atvejus, kai atitinkamos operacijos vykdomos Komisijos deleguotojo reglamento (ES) 2016/1675 (11) priedo sąraše nurodytoje valstybėje.

               3.   Operacijų trečiosiose valstybėse ar teritorijose vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            11 straipsnis
            Deleguotųjų sprendimų dėl užsakomųjų paslaugų priėmimo kriterijai

               1.   Sprendimai dėl svarbaus prižiūrimo subjekto galimybės gauti užsakomąsias paslaugas patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           paslaugų teikėjas priklauso tai pačiai grupei, kaip ir svarbus prižiūrimas subjektas (užsakomosios paslaugos grupės viduje), ir yra įsteigtas Sąjungoje, arba

                           b)

                           paslaugų teikėjas yra prižiūrimas subjektas, įsteigtas Sąjungoje ir turintis teisę teikti užsakomąsias paslaugas, arba

                           c)

                           užsakomosios paslaugos yra susijusios su nepagrindinėmis paramos paslaugomis, o paslaugų teikėjas yra įsteigtas Sąjungoje arba Europos ekonominėje erdvėje.

               2.   Užsakomųjų paslaugų projektų vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            12 straipsnis
            Deleguotųjų sprendimų dėl dalinių įstatų pakeitimų priėmimo kriterijai

               1.   Sprendimai dėl svarbaus prižiūrimo subjekto dalinių įstatų pakeitimų patvirtinimo priimami deleguotojo sprendimo forma šiais atvejais:

                           a)

                           daliniai pakeitimai yra visiškai formalūs, įskaitant pavadinimo ir adreso keitimą;

                           b)

                           daliniais pakeitimais tiesiog perkeliami teisinio ar reguliavimo pobūdžio teisės aktuose įtvirtinti reikalavimai;

                           c)

                           daliniai pakeitimai, kuriais įgyvendinamas teismo ar administracinis sprendimas, ar daliniai pakeitimai, atliekami ECB reikalavimu;

                           d)

                           daliniai pakeitimai susiję su svarbaus prižiūrimo subjekto įstatiniu kapitalu, jei taip pat deleguojamas ir susijęs sprendimas dėl nuosavų lėšų (pavyzdžiui, dėl kapitalo priemonių priskyrimo bendro 1 lygio nuosavo kapitalo priemonėms arba nuosavų lėšų sumažinimo);

                           e)

                           daliniai patronuojamosios įmonės įstatų pakeitimai, siekiant juos suderinti su patronuojančiosios įmonės įstatais, jei pastarųjų daliniams pakeitimams jau pritarė ECB.

               2.   Įstatų dalinių pakeitimų vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            13 straipsnis
            Deleguotųjų sprendimų dėl išorės auditorių paskyrimo ar keitimo priėmimo kriterijai

               1.   Sprendimai dėl svarbaus prižiūrimo subjekto išorės auditorių paskyrimo ar keitimo priimami deleguotojo sprendimo forma, jeigu tokiais sprendimais pagal atitinkamą nacionalinę teisę įgyvendinama rizikos ribojimu pagrįsta priežiūra, remiantis Reglamento (ES) Nr. 1024/2013 4 straipsniu.

               2.   Struktūrinių padalinių vadovams draudžiama deleguoti įgaliojimus priimti sprendimus dėl a) sprendimų dėl išorės auditoriaus pakeitimo kitu kompetentingos priežiūros institucijos paskirtu auditoriumi, arba b) sprendimų dėl išorės auditoriaus paskyrimo, kompetentingai priežiūros institucijai vykdant kontrolę.

               3.   Išorės auditorių tinkamumo vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            14 straipsnis
            Deleguotųjų sprendimų dėl kredito susijusiems asmenims priėmimo kriterijai

               1.   Sprendimai dėl svarbaus prižiūrimo subjekto kredito suteikimo susijusiam asmeniui patvirtinimo priimami deleguotojo sprendimo forma, jeigu tenkinami visi šie kriterijai:

                           a)

                           bendra svarbaus prižiūrimo subjekto pozicijos vertė susijusio asmens atžvilgiu neviršija 5 mln. EUR ir

                           b)

                           kredito teikimui taikytinos sąlygos nėra palankesnės už sąlygas, kuriomis kreditas teikiamas klientams, kurie nėra susiję asmenys, arba yra bent jau panašios į tas, kurios taikytinos tos pačios rūšies operacijoms, sudaromoms su darbuotojais, kurie nėra su svarbiu prižiūrimu subjektu susiję asmenys.

               2.   Kredito teikimo susijusiam asmeniui vertinimas atliekamas vadovaujantis atitinkamomis nacionalinės teisės nuostatomis, taip pat atsižvelgiant į taikytinus ECB parengtus vadovus ir (arba) nacionalinių kompetentingų institucijų politikos pozicijas, gaires ar panašius aktus.

            15 straipsnis
            Pereinamojo laikotarpio nuostata
            Šis sprendimas netaikomas tais atvejais, kai prašymas patvirtinti 3 straipsnio 1 dalyje nurodytas operacijas buvo pateiktas ECB iki šio sprendimo įsigaliojimo.

            16 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2019 m. sausio 31 d.

                  ECB Pirmininkas

               Mario DRAGHI

            (1)  OL L 287, 2013 10 29, p. 63.

            (2)  OL L 141, 2017 6 1, p. 14.

            (3)  Pavyzdžiui, žr. 1986 m. rugsėjo 23 d. Sprendimo AKZO Chemie prieš Komisiją, 5/85, ECLI:EU:C:1986:328, 37 punktą; ir 2005 m. gegužės 26 d. Sprendimo, Carmine Salvatore Tralli prieš ECB, C-301/02 P, ECLI:EU:C:2005:306, 59 punktą.

            (4)  2004 m. vasario 19 d. Sprendimas ECB/2004/2 dėl Europos Centrinio Banko darbo reglamento patvirtinimo (OL L 80, 2004 3 18, p. 33).

            (5)  2014 m. balandžio 14 d. Sprendimas ECB/2014/16 dėl Administracinės peržiūros valdybos įsteigimo ir jos veiklos taisyklių (OL L 175, 2014 6 14, p. 47).

            (6)  Europos Parlamento ir Tarybos direktyva 2013/36/ES 2013 m. birželio 26 d. dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).

            (7)  2014 m. spalio 10 d. Komisijos deleguotasis reglamentas (ES) 2015/61, kuriuo dėl kredito įstaigoms taikomo padengimo likvidžiuoju turtu reikalavimo papildomas Europos Parlamento ir Tarybos reglamentas (ES) Nr. 575/2013 (OL L 11, 2015 1 17, p. 1).

            (8)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).

            (9)  2014 m. gruodžio 12 d. Komisijos įgyvendinimo sprendimas 2014/908/ES dėl tam tikrų trečiųjų valstybių ir teritorijų taikomų priežiūros ir reglamentavimo reikalavimų lygiavertiškumo vertinant pozicijas pagal Europos Parlamento ir Tarybos reglamentą (ES) Nr. 575/2013 (OL L 359, 2014 12 16, p. 155).

            (10)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).

            (11)  2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).


title: 2019 m. kovo 12 d. Tarybos sprendimas, kuriuo skiriami Darbuotojų saugos ir sveikatos patariamojo komiteto nariai ir pakaitiniai nariai

text:
15.3.2019

                  LT

                  Europos Sąjungos oficialusis leidinys

                  C 100/1

         TARYBOS SPRENDIMAS
         2019 m. kovo 12 d.
         kuriuo skiriami Darbuotojų saugos ir sveikatos patariamojo komiteto nariai ir pakaitiniai nariai
         (2019/C 100/01)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. liepos 22 d. Tarybos sprendimą, įsteigiantį Darbuotojų saugos ir sveikatos patariamąjį komitetą (1), ypač į jo 3 straipsnį,
         atsižvelgdama į valstybių narių vyriausybių Tarybai pateiktą kandidatų sąrašą,
         kadangi:

                     (1)

                     2016 m. vasario 24 d. sprendimu (2) Taryba paskyrė Darbuotojų saugos ir sveikatos patariamojo komiteto narius ir pakaitinius narius laikotarpiui nuo 2016 m. vasario 29 d. iki 2019 m. vasario 28 d.;

                     (2)

                     nariai ir pakaitiniai nariai savo pareigas eina tol, kol yra pakeičiami arba paskiriami kitai kadencijai;

                     (3)

                     komiteto nariai ir pakaitiniai nariai turėtų būti skiriami trejų metų laikotarpiui,

               PRIĖMĖ ŠĮ SPRENDIMĄ:

            1 straipsnis
            Darbuotojų saugos ir sveikatos patariamojo komiteto nariais ir pakaitiniais nariais laikotarpiui nuo 2019 m. kovo 1 d. iki 2022 m. vasario 28 d. skiriami:
            I.   VYRIAUSYBIŲ ATSTOVAI

                        Šalis

                        Nariai

                        Pakaitiniai nariai

                        Belgija

                        Bulgarija

                        Vaska SEMERDZHIEVA

                        Darina KONOVA
                        Nikolay ARNAUDOV

                        Čekija

                        Jaroslav HLAVÍN

                        Pavel FOŠUM
                        Lucie KYSELOVÁ

                        Danija

                        Charlotte SKJOLDAGER

                        Annemarie KNUDSEN

                        Vokietija

                        Kai SCHÄFER

                        Thomas VOIGTLÄNDER
                        Ellen ZWINK

                        Estija

                        Seili SUDER

                        Maret MARIPUU
                        Silja SOON

                        Airija

                        Paula GOUGH

                        Marie DALTON
                        Stephen CURRAN

                        Graikija

                        Kroatija

                        Snježana ŠTEFOK

                        Ana AKRAP
                        Jere GAŠPEROV

                        Ispanija

                        Francisco Javier PINILLA GARCÍA

                        Mercedes TEJEDOR AIBAR
                        Belén PÉREZ AZNAR

                        Prancūzija

                        Frédéric TEZE

                        Amel HAFID
                        Arnaud PUJAL

                        Italija

                        Kipras

                        Anastassios YANNAKI

                        Aristodemos ECONOMIDES
                        Marios KOURTELLIS

                        Latvija

                        Māra VĪKSNE

                        Jolanta GEDUŠA
                        Renārs LŪSI

                        Lietuva

                        Aldona SABAITIENĖ

                        Gintarė BUŽINSKAITĖ
                        Vilija KONDROTIENĖ

                        Liuksemburgas

                        Vengrija

                        Péter NESZTINGER

                        Katalin BALOGH
                        Gyula MADARÁSZ

                        Мalta

                        Nyderlandai

                        Heidi BOUSSEN

                        Martin G. DEN HELD
                        Rob TRIEMSTRA

                        Austrija

                        Anna RITZBERGER-MOSER

                        Gertrud BREINDL
                        Gerlinde ZINIEL

                        Lenkija

                        Danuta KORADECKA

                        Dariusz GŁUSZKIEWICZ
                        Roman SĄSIADEK

                        Portugalija

                        Maria Luísa TORRES DE ECKENROTH GUIMARÃES

                        Carlos Jorge AFONSO PEREIRA
                        Maria Helena CORREIA DE ARAÚJO KRIPPAHL

                        Rumunija

                        Anca Mihaela PRICOP

                        Marian TĂNASE
                        Dantes Nicolae BRATU

                        Slovėnija

                        Nikolaj PETRIŠIČ

                        Vladka KOMEL
                        Jože HAUKO

                        Slovakija

                        Romana HURTUKOVÁ

                        Petra KUBIČAROVÁ
                        Martina DULEBOVÁ

                        Suomija

                        Raimo ANTILA

                        Liisa HAKALA
                        Sirkku SAARIKOSKI

                        Švedija

                        Boel CALLERMO

                        Victoria DIPPEL
                        Håkan OLSSON

                        Jungtinė Karalystė

                        Hefin DAVIES

                        Clive FLEMING
                        Stephen TAYLOR

            II.   PROFESINIŲ SĄJUNGŲ ATSTOVAI

                        Šalis

                        Nariai

                        Pakaitiniai nariai

                        Belgija

                        Bulgarija

                        Ivan KOKALOV

                        Ognian ATANASOV
                        Aleksandar ZAGOROV

                        Čekija

                        Radka SOKOLOVÁ

                        Václav PROCHÁZKA
                        Miroslav FEBER

                        Danija

                        Nina HEDEGAARD NIELSEN

                        Niels SØRENSEN

                        Vokietija

                        Sonja KÖNIG

                        Anne KARRASS
                        Moriz-Boje TIEDEMANN

                        Estija

                        Aija MAASIKAS

                        Argo SOON
                        Elina REEDI

                        Airija

                        Sylvester CRONIN

                        Frank VAUGHAN
                        Dessie ROBINSON

                        Graikija

                        Kroatija

                        Marko PALADA

                        Gordana PALAJSA
                        Rajko KUTLAČA

                        Ispanija

                        Ana GARCÍA DE LA TORRE

                        Pedro J. LINARES
                        Marco ROMERO

                        Prancūzija

                        Italija

                        Kipras

                        Evangelos EVANGELOU

                        Nicos ANDREOU
                        Stelios CHRISTODOULOU

                        Latvija

                        Ziedonis ANTAPSONS

                        Mārtiņš PUŽULS
                        Kristīne KURSĪTE

                        Lietuva

                        Inga RUGINIENĖ

                        Ričardas GARUOLIS
                        Kęstutis JUKNYS

                        Liuksemburgas

                        Carlos PEREIRA

                        Paul DE ARAUJO
                        Jean-Luc DE MATTEIS

                        Vengrija

                        Мalta

                        Nyderlandai

                        Willem VANVEELEN

                        Rik VAN STEENBERGEN

                        Austrija

                        Ingrid REIFINGER

                        Julia NEDJELIK-LISCHKA
                        Petra STREITHOFER

                        Lenkija

                        Katarzyna BARTKIEWICZ

                        Longina KACZMARSKA
                        Stefan ŁUBNIEWSKI

                        Portugalija

                        Fernando José MACHADO GOMES

                        Georges CASULA
                        Vanda Teresa ROGADO MEDEIRO PEREIRA DA CRUZ

                        Rumunija

                        Mihaela DARLE

                        Corneliu CONSTANTINOAIA
                        Dumitru FORNEA

                        Slovėnija

                        Lučka BÖHM

                        Katja GORIŠEK
                        Simon ŠIBELJA

                        Slovakija

                        Peter RAMPAŠEK

                        Vladimír KMEC
                        Iveta KUCOVÁ

                        Suomija

                        Anne MIRONEN

                        Erkki AUVINEN
                        Hanna-Maija KAUSE

                        Švedija

                        My BILLSTAM

                        Karin FRISTEDT
                        Ulrika HAGSTRÖM

                        Jungtinė Karalystė

                        Hugh ROBERTSON

            III.   DARBDAVIŲ ORGANIZACIJŲ ATSTOVAI

                        Šalis

                        Nariai

                        Pakaitiniai nariai

                        Belgija

                        Bulgarija

                        Georgi STOEV

                        Petya GEOREVA
                        Antoaneta KATZAROVA

                        Čekija

                        Renata ZBRANKOVÁ

                        Kristýna BENDELOVÁ
                        Martin RÖHRICH

                        Danija

                        Lena SØBY

                        Jens SKOVGAARD LAURITSEN

                        Vokietija

                        Eckhard METZE

                        Stefan ENGEL
                        Rüdiger TRIEBEL

                        Estija

                        Marju PEÄRNBERG

                        Piia ZIMMERMANN
                        Ille NAKURT-MURUMAA

                        Airija

                        Michael GILLEN

                        Katharine MURRAY

                        Graikija

                        Kroatija

                        Admira RIBIČIĆ

                        Nenad SEIFERT
                        Boris ANTUNOVIĆ

                        Ispanija

                        Rosa SANTOS FERNÁNDEZ

                        Isabel MAYA RUBIO
                        Laura CASTRILLO NÚÑEZ

                        Prancūzija

                        Italija

                        Kipras

                        Emilios MICHAEL

                        Polyvios POLYVIOU
                        Giorgos HADJIKALLIS

                        Latvija

                        Jānis PUMPIŅŠ

                        Līga MEŅĢELSONE
                        Inese STEPIŅA

                        Lietuva

                        Rūta JASIENĖ

                        Vaidotas LEVICKIS
                        Giedrius MAŽŪNAITIS

                        Liuksemburgas

                        François ENGELS

                        Pierre BLAISE
                        Marc KIEFFER

                        Vengrija

                        Мalta

                        Nyderlandai

                        W.M.J.M. VAN MIERLO

                        Austrija

                        Christa SCHWENG

                        Julia SCHITTER
                        Pia-Maria ROSNER-SCHEIBENGRAF

                        Lenkija

                        Jacek MĘCINA

                        Agnieszka SZPARA
                        Rafał HRYNYK

                        Portugalija

                        Luís HENRIQUE

                        Manuel Marcelino PENA COSTA
                        Luís Miguel CORREIA MIRA

                        Rumunija

                        Daniela SÂRBU

                        Ovidiu NICOLESCU
                        Daniela TĂNASE

                        Slovėnija

                        Igor ANTAUER

                        Karmen FORTUNA JEFIM

                        Slovakija

                        Róbert MEITNER

                        Ivan PEKÁR
                        Silvia SUROVÁ

                        Suomija

                        Riitta WÄRN

                        Auli RYTIVAARA
                        Mikko RÄSÄNEN

                        Švedija

                        Bodil MELLBLOM

                        Cecilia ANDERSSON
                        Malin LOOBERGER

                        Jungtinė Karalystė

                        Matthew PERCIVAL

                        Terry WOOLMER

            2 straipsnis
            Narius ir pakaitinius narius, kurių kandidatūros dar nėra pateiktos, Taryba paskiria vėliau.

            3 straipsnis
            Šis sprendimas informavimo tikslais skelbiamas Europos Sąjungos oficialiajame leidinyje.

            Priimta Briuselyje 2019 m. kovo 12 d.

                  Tarybos vardu

                  Pirmininkas

               E.O. TEODOROVICI

            (1)  OL C 218, 2003 9 13, p. 1.

            (2)  OL C 79, 2016 3 1, p. 1.


title: 2019 m. kovo 26 d. Komisijos sprendimas (ES) 2019/540 dėl pasiūlytos piliečių iniciatyvos „#NewRightsNow – vadinamųjų uberizuotų darbuotojų teisių stiprinimas“ (pranešta dokumentu Nr. C(2019) 2312)

text:
2.4.2019

                  LT

                  Europos Sąjungos oficialusis leidinys

                  L 93/16

         KOMISIJOS SPRENDIMAS (ES) 2019/540
         2019 m. kovo 26 d.
         dėl pasiūlytos piliečių iniciatyvos „#NewRightsNow – vadinamųjų uberizuotų darbuotojų teisių stiprinimas“

               (pranešta dokumentu Nr. C(2019) 2312)

         (Tekstas autentiškas tik prancūzų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „#NewRightsNow – vadinamųjų uberizuotų darbuotojų teisių stiprinimas“ dalykas yra susijęs su vadinamųjų uberizuotų darbuotojų teisių stiprinimu, visų pirma skaitmeninėms platformoms nustatant pareigą mokėti garantuotas minimalias pajamas „savarankiškai dirbantiems“ darbuotojams, kurie reguliariai joms dirba;

                     (2)

                     pasiūlytos piliečių iniciatyvos tikslai įvardyti taip: „Norėtume, kad skaitmeninėms platformoms būtų nustatyta pareiga mokėti garantuotas minimalias pajamas „savarankiškai dirbantiems“ darbuotojams, kurie reguliariai joms dirba. Tokia socialinio teisingumo priemonė apsaugotų ir stabilizuotų jų pajamas ir jomis būtų konkrečiai šalinama neužtikrintumo dėl darbo problema. Bendriau, norime, kad būtų stiprinamos vadinamųjų uberizuotų darbuotojų socialinės teisės.“;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje nustatyta, inter alia, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (4)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     remiantis SESV 53 straipsnio 1 dalimi ir 62 straipsniu, siekiant koordinuoti valstybių narių įstatymuose ir kituose teisės aktuose išdėstytas nuostatas dėl savarankiškai dirbančių asmenų veiklos pradėjimo ir vertimosi ja, gali būti priimti Sąjungos teisės aktai, kuriais įgyvendinamos Sutartys;

                     (6)

                     dėl šių priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (7)

                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje nustatytoms Sąjungos vertybėms;

                     (8)

                     todėl pasiūlyta piliečių iniciatyva „#NewRightsNow – vadinamųjų uberizuotų darbuotojų teisių stiprinimas“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis
            Užregistruojama pasiūlyta piliečių iniciatyva „#NewRightsNow – vadinamųjų uberizuotų darbuotojų teisių stiprinimas“.

            2 straipsnis
            Šis sprendimas įsigalioja 2019 m. balandžio 1 d.

            3 straipsnis
            Šis sprendimas skirtas pasiūlytos piliečių iniciatyvos „#NewRightsNow – vadinamųjų uberizuotų darbuotojų teisių stiprinimas“ organizatoriams (piliečių komiteto nariams), kuriems kaip kontaktiniai asmenys atstovauja Atte Samuli OKSANEN ir Vasiliki TSIARA.

            Priimta Strasbūre 2019 m. kovo 26 d.

                  Komisijos vardu

               Frans TIMMERMANS

                  Pirmininko pirmasis pavaduotojas

            (1)  OL L 65, 2011 3 11, p. 1.


title: 2019 m. sausio 16 d. ELPA priežiūros institucijos sprendimas Nr. 1/19/COL, kuriuo su salmonelėmis susijusių specialių garantijų, nustatytų Europos Parlamento ir Tarybos reglamente (EB) Nr. 853/2004, taikymas išplečiamas Islandijai skirtų naminių paukščių (Gallus gallus) mėsai ir kiaušiniams bei kalakutų mėsai [2019/546]

text:
4.4.2019

                  LT

                  Europos Sąjungos oficialusis leidinys

                  L 95/13

         ELPA PRIEŽIŪROS INSTITUCIJOS SPRENDIMAS Nr. 1/19/COL
         2019 m. sausio 16 d.
         kuriuo su salmonelėmis susijusių specialių garantijų, nustatytų Europos Parlamento ir Tarybos reglamente (EB) Nr. 853/2004, taikymas išplečiamas Islandijai skirtų naminių paukščių (Gallus gallus) mėsai ir kiaušiniams bei kalakutų mėsai [2019/546]
         ELPA PRIEŽIŪROS INSTITUCIJA,
         atsižvelgdama į EEE susitarimo I priedo I skyriaus 6.1 dalies 17 punkte nurodytą aktą, 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 8 straipsnio 3 dalies b punktą,
         kuris su EEE susitarimu suderintas to susitarimo 1 protokolo 4 punkto d papunkčiu ir ELPA valstybių susitarimo dėl Priežiūros institucijos ir Teisingumo Teismo įsteigimo 1 protokolo 1 straipsnio 1 dalies c punktu, 1 straipsnio 2 dalimi ir 3 straipsniu,
         kadangi:

                     (1)

                     Reglamente (EB) Nr. 853/2004 nustatyti konkretūs gyvūninių maisto produktų higienos reikalavimai maisto tvarkymo subjektams ir tam tikros specialios garantijos, taikomos Suomijos, Švedijos ir Norvegijos rinkoms skirtiems tam tikriems gyvūniniams maisto produktams. Todėl maisto tvarkymo subjektai, ketinantys pateikti nurodytų gyvūnų mėsą ir kiaušinius tų EEE valstybių rinkai, turi laikytis tam tikrų su salmonelėmis susijusių taisyklių. Be to, prie tokių produktų siuntų turi būti pridėtas atitinkamai prekybos dokumentas arba sertifikatas, kuriame nurodyta, kad pagal EEE teisės aktus buvo atliktas mikrobiologinis tyrimas ir kad jo rezultatai buvo neigiami;

                     (2)

                     be to, Komisijos reglamente (EB) Nr. 1688/2005 (2) tos specialios garantijos patikslintos – nustatytos tokių produktų mėginių ėmimo taisyklės ir tų mėginių mikrobiologinio tyrimo metodai. Jame taip pat nustatytas kartu su produktų siuntomis pateiktinas prekybos dokumentas ir sertifikatas;

                     (3)

                     2018 m. liepos 5 d. Islandijos Vyriausybė pateikė prašymą ELPA priežiūros institucijai (toliau – Institucija) dėl su salmonelėmis susijusių specialių garantijų taikymo išplėtimo Islandijai skirtų naminių paukščių mėsai ir kiaušiniams remiantis Reglamentu (EB) Nr. 853/2004 (3). Į prašymą įtraukta paukštininkystei ir paukštienos produktams taikoma Islandijos salmonelių kontrolės programa;

                     (4)

                     Islandijos salmonelių kontrolės programa taikoma visiems auginamiems naminiams paukščiams, įskaitant namines vištas, kalakutus, antis, žąsis ir kitų naminių paukščių populiacijas. Tačiau Europos Parlamento ir Tarybos reglamento (EB) Nr. 2160/2003 (4) nuostatos dėl EEE tikslų mažinti salmonelių serotipų paplitimą ir nacionalinių kontrolės programų, taip pat jo įgyvendinimo priemonės, visų pirma Komisijos reglamentai (ES) Nr. 200/2012 (5), (ES) Nr. 200/2010 (6), (ES) Nr. 517/2011 (7) ir (ES) Nr. 1190/2012 (8), kuriais nustatomi EEE tikslai mažinti tam tikrų salmonelių stereotipų paplitimą tam tikrose paukščių populiacijose, taikomi tik šiems naminiams paukščiams: Gallus gallus rūšies broilerių pulkams, veisliniams pulkams ir vištoms dedeklėms, taip pat kalakutų pulkams;

                     (5)

                     2008 m. birželio 18 d. posėdyje Maisto grandinės ir gyvūnų sveikatos nuolatinis komitetas pritarė Komisijos tarnybų darbiniam dokumentui „Rekomendacinis dokumentas dėl minimalių reikalavimų, taikomų salmonelių kontrolės programoms, kurios dėl Gallus gallus rūšies paukščių mėsos ir kiaušinių turi būti pripažintos lygiavertėmis patvirtintosioms Švedijoje ir Suomijoje“ (toliau – rekomendacinis dokumentas) (9);

                     (6)

                     Institucija, bendradarbiaudama su Europos Komisija, išnagrinėjo Islandijos salmonelių kontrolės programos nuostatas dėl naminių vištų (Gallus gallus) mėsos ir kiaušinių bei kalakutų mėsos. Islandijos Vyriausybė tą programą pristatė ir aptarė 2018 m. spalio 5 d. vykusiame Augalų, gyvūnų, misto ir pašarų nuolatinio komiteto Maisto grandinės biologinės saugos skyriaus posėdyje;

                     (7)

                     Islandijos salmonelių kontrolės programos nuostatos dėl naminių vištų (Gallus gallus) mėsos ir kiaušinių bei kalakutų mėsos laikomos lygiavertėmis patvirtintosioms Suomijoje, Švedijoje ir Norvegijoje ir atitinkančiomis rekomendacinį dokumentą ir atitinkamus kalakutams taikomus reikalavimus;

                     (8)

                     todėl specialių garantijų taikymas turėtų būti išplėstas Islandijai skirtoms naminių paukščių (Gallus gallus) mėsos ir kiaušinių bei kalakutų mėsos siuntoms. Be to, tokioms siuntoms turėtų būti taikomos Reglamente (EB) Nr. 1688/2005 nustatytos taisyklės dėl tokios mėsos ir pulkų, iš kurių tie kiaušiniai gauti, mėginių ėmimo, tų mėginių mikrobiologinio tyrimo metodų ir prekybos dokumentų ir sertifikatų;

                     (9)

                     šiame sprendime nustatytos priemonės atitinka ELPA veterinarijos ir fitosanitarijos komiteto nuomonę,

               PRIĖMĖ ŠĮ SPRENDIMĄ:

            1 straipsnis
            Islandijai leidžiama Islandijai skirtoms naminių paukščių (Gallus gallus) mėsos ir kiaušinių bei kalakutų mėsos siuntoms taikyti su salmonelėmis susijusias specialias garantijas, nustatytas Reglamento (EB) Nr. 853/2004 8 straipsnio 2 dalyje.

            2 straipsnis

               1.   1 straipsnyje nurodytos mėsos mėginių ėmimas ir šių mėginių mikrobiologiniai tyrimai atliekami atitinkamai pagal Reglamento (EB) Nr. 1688/2005 3 ir 5 straipsnius.

               2.   Pulkų, iš kurių gauti 1 straipsnyje nurodyti kiaušiniai, mėginių ėmimas ir tų mėginių mikrobiologiniai tyrimai atliekami atitinkamai pagal Reglamento (EB) Nr. 1688/2005 4 ir 5 straipsnius.

               3.   Prie 1 straipsnyje nurodytų mėsos siuntų pridedamas Reglamento (EB) Nr. 1688/2005 IV priede pateikto pavyzdžio prekybos dokumentas.

               4.   Prie 1 straipsnyje nurodytų kiaušinių siuntų pridedamas Reglamento (EB) Nr. 1688/2005 V priede pateikto pavyzdžio sertifikatas.

            3 straipsnis
            Šis sprendimas įsigalioja 2019 m. sausio 16 d.

            4 straipsnis
            Šis sprendimas skirtas Islandijai.

            5 straipsnis
            Šio sprendimo tekstas autentiškas anglų kalba.

            Priimta Briuselyje 2019 m. sausio 16 d.

                  ELPA priežiūros institucijos vardu

               Bente ANGELL-HANSEN

                  Pirmininkė

               Frank J. BÜCHEL

                  Kolegijos narys

               Högni KRISTJÁNSSON

                  Atsakingas Kolegijos narys

               Carsten ZATSCHLER

                  Už teisinius ir vykdomuosius reikalus atsakingas direktorius, kontrasignuojantis sprendimą

            (1)  OL L 139, 2004 4 30, p. 55.

            (2)  2005 m. spalio 14 d. Komisijos reglamentas (EB) Nr. 1688/2005, įgyvendinantis Europos Parlamento ir Tarybos reglamento (EB) Nr. 853/2004 nuostatas, taikomas specialioms garantijoms, susijusioms su salmonelėmis Suomijai ir Švedijai skirtose tam tikrų mėsos rūšių ir kiaušinių siuntose (OL L 271, 2005 10 15, p. 17), nurodytas EEE susitarimo I priedo I skyriaus 6.2 dalies 51 punkte.

            (3)  Dok. Nr. 922555.

            (4)  2003 m. lapkričio 17 d. Europos Parlamento ir Tarybos reglamentas (EB) Nr. 2160/2003 dėl salmonelių ir kitų nurodytų zoonozių sukėlėjų per maistą kontrolės (OL L 325, 2003 12 12, p. 1), nurodytas EEE susitarimo I priedo I skyriaus 7.1 dalies 8b punkte.

            (5)  2012 m. kovo 8 d. Komisijos reglamentas (ES) Nr. 200/2012 dėl Europos Parlamento ir Tarybos reglamente (EB) Nr. 2160/2003 nustatyto Sąjungos tikslo mažinti Salmonella enteritidis ir Salmonella typhimurium paplitimą broilerių pulkuose (OL L 71, 2012 3 9, p. 31), nurodytas EEE susitarimo I priedo I skyriaus 7.2 dalies 57 punkte.

            (6)  2010 m. kovo 10 d. Komisijos reglamentas (ES) Nr. 200/2010, kuriuo įgyvendinamos Europos Parlamento ir Tarybos reglamento (EB) Nr. 2160/2003 nuostatos dėl Europos Sąjungos tikslo mažinti salmonelių serotipų paplitimą veislinių Gallus gallus rūšies suaugusių paukščių pulkuose (OL L 61, 2010 3 11, p. 1), nurodytas EEE susitarimo I priedo I skyriaus 7.2 dalies 53 punkte.

            (7)  2011 m. gegužės 25 d. Komisijos reglamentas (ES) Nr. 517/2011, kuriuo dėl Bendrijos tikslo mažinti tam tikrų salmonelių serotipų paplitimą tarp Gallus gallus rūšies vištų dedeklių įgyvendinamas Europos Parlamento ir Tarybos reglamentas (EB) Nr. 2160/2003 ir iš dalies keičiamas Reglamentas (EB) Nr. 2160/2003 ir Tarybos reglamentas (ES) Nr. 200/2010 (OL L 138, 2011 5 26, p. 45), nurodytas EEE susitarimo I priedo I skyriaus 7.1 dalies 8 punkto b papunktyje ir 7.2 dalies 53 ir 55 punktuose.

            (8)  2012 m. gruodžio 12 d. Komisijos reglamentas (ES) Nr. 1190/2012 dėl Europos Parlamento ir Tarybos reglamente (EB) Nr. 2160/2003 nustatyto Sąjungos tikslo mažinti Salmonella enteritidis ir Salmonella typhimurium paplitimą kalakutų pulkuose (OL L 340, 2012 12 13, p. 29), nurodytas EEE susitarimo I priedo I skyriaus 7.2 dalies 51 punkte.

            (9)  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf.


title: 2019 m. balandžio 13 d. Tarybos sprendimas (ES) 2019/642, kuriuo iš dalies keičiamas Tarybos sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu (Tekstas svarbus EEE.)

text:
25.4.2019

                  LT

                  Europos Sąjungos oficialusis leidinys

                  LI 110/1

         TARYBOS SPRENDIMAS (ES) 2019/642
         2019 m. balandžio 13 d.
         kuriuo iš dalies keičiamas Tarybos sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 50 straipsnį,
         atsižvelgdama į Europos Komisijos pasiūlymą,
         kadangi:

                     (1)

                     pagal Europos Sąjungos sutarties (toliau – ES sutartis) 50 straipsnį, kuris pagal Europos atominės energijos bendrijos (toliau – Euratomas) steigimo sutarties 106a straipsnį taikomas Euratomui, 2017 m. kovo 29 d. Jungtinė Karalystė pranešė Europos Vadovų Tarybai apie ketinimą išstoti iš Europos Sąjungos ir Euratomo;

                     (2)

                     pagal ES sutarties 50 straipsnį Europos Sąjunga vedė derybas su Jungtine Karalyste dėl susitarimo, kuriame nustatoma jos išstojimo tvarka (toliau – Susitarimas dėl išstojimo), atsižvelgiant į pagrindinius būsimų jos santykių su Sąjunga principus;

                     (3)

                     2019 m. sausio 11 d. Taryba priėmė Sprendimą (ES) 2019/274 (1) dėl Susitarimo dėl išstojimo (2) pasirašymo;

                     (4)

                     2019 m. kovo 21 d. Europos Vadovų Taryba patvirtino Dokumentą, susijusį su Susitarimu dėl išstojimo, ir Bendrą pareiškimą, kuriuo papildoma Politinė deklaracija, dėl kurių 2019 m. kovo 11 d. susitarė Ministrė Pirmininkė T. May ir Europos Komisijos Pirmininkas J.-C. Juncker;

                     (5)

                     Sprendimu (ES) 2019/476 (3) Europos Vadovų Taryba, susitarusi su Jungtine Karalyste, nusprendė pratęsti terminą pagal ES sutarties 50 straipsnio 3 dalį iki 2019 m. gegužės 22 d., jei Bendruomenių Rūmai patvirtins Susitarimą dėl išstojimo iki 2019 m. kovo 29 d., o jei nepatvirtins – iki 2019 m. balandžio 12 d. Bendruomenių Rūmai iki 2019 m. kovo 29 d. Susitarimo dėl išstojimo nepatvirtino;

                     (6)

                     2019 m. balandžio 5 d. Jungtinė Karalystė Europos Vadovų Tarybai pateikė dar vieną prašymą pratęsti ES sutarties 50 straipsnio 3 dalyje numatytą terminą. 2019 m. balandžio 11 d. Sprendimu (ES) 2019/584 (4) Europos Vadovų Taryba, susitarusi su Jungtine Karalyste, nusprendė tą terminą dar kartą pratęsti iki 2019 m. spalio 31 d. Europos Vadovų Taryba priminė, kad pagal ES sutarties 50 straipsnio 3 dalį Susitarimas dėl išstojimo gali įsigalioti ir anksčiau, jei Šalys savo atitinkamas ratifikavimo procedūras užbaigs anksčiau nei 2019 m. spalio 31 d. Todėl išstojimas turėtų įvykti pirmą kito mėnesio po ratifikavimo procedūrų užbaigimo dieną arba 2019 m. lapkričio 1 d., atsižvelgiant į tai, kuri data ankstesnė. Be to, kaip nurodyta to sprendimo 2 straipsnio antroje pastraipoje, jeigu Jungtinėje Karalystėje nebus surengti rinkimai į Europos Parlamentą pagal taikytiną Sąjungos teisę ir jeigu ne vėliau kaip 2019 m. gegužės 22 d. ji dar nebus ratifikavusi Susitarimo dėl išstojimo, tas sprendimas nustos būti taikomas 2019 m. gegužės 31 d.;

                     (7)

                     todėl Susitarimo dėl išstojimo įsigaliojimo diena turėjo būti pakoreguota, kad atspindėtų ES sutarties 50 straipsnio 3 dalyje numatytą terminą, kurį pratęsė Europos Vadovų Taryba, susitarusi su Jungtine Karalyste;

                     (8)

                     2019 m. balandžio 11 d., susitarus su Jungtine Karalyste, Susitarimas dėl išstojimo pakoreguotas trijose vietose taip:

                                 —

                                 paskutinėje konstatuojamojoje dalyje žodžiai „po 2019 m. kovo 29 d.“ pakeisti žodžiais „nuo šio Susitarimo įsigaliojimo dienos“,

                                 —

                                 185 straipsnio pirmoji pastraipa pakeista taip:

                                    „Šis Susitarimas įsigalioja vieną iš toliau nurodytų dienų, atsižvelgiant į tai, kuri iš jų yra ankstesnė:

                                                a)

                                                kitą dieną po ES sutarties 50 straipsnio 3 dalyje numatyto termino, kurį pratęsė Europos Vadovų Taryba, susitarusi su Jungtine Karalyste, pabaigos su sąlyga, kad iki tos dienos šio Susitarimo depozitaras bus gavęs Sąjungos ir Jungtinės Karalystės rašytinius pranešimus apie tai, kad būtinos vidaus procedūros užbaigtos;

                                                b)

                                                pirmą kito mėnesio po to, kai šio Susitarimo depozitaras gavo paskutinį iš a punkte nurodytų rašytinių pranešimų, dieną.

                                          Tuo atveju, jei iki ES sutarties 50 straipsnio 3 dalyje numatyto termino, kurį pratęsė Europos Vadovų Taryba, susitarusi su Jungtine Karalyste, pabaigos šio Susitarimo depozitaras nebus gavęs a punkte nurodytų rašytinių pranešimų, šis Susitarimas neįsigalioja.“,

                                 —

                                 Protokolo dėl Gibraltaro 2 straipsnyje 2019 m. kovo 30 d. data pakeista „Susitarimo dėl išstojimo įsigaliojimo dienos“;

                     (9)

                     todėl Sprendimas (ES) 2019/274 turėtų būti atitinkamai iš dalies pakeistas;

                     (10)

                     kaip numatyta ES sutarties 50 straipsnio 4 dalyje, Jungtinė Karalystė nedalyvavo Taryboje vykusiose diskusijose dėl šio sprendimo arba jį priimant,

               PRIĖMĖ ŠĮ SPRENDIMĄ:

            1 straipsnis
            Sprendimo (ES) 2019/274 1 straipsnis pakeičiamas taip:

                  „1 straipsnis
                  Įgaliojama Sąjungos ir Europos atominės energijos bendrijos vardu pasirašyti pakoreguotą Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos su sąlyga, kad minėtas Susitarimas bus sudarytas.
                  Pakoreguotas Susitarimo tekstas pridedamas prie šio sprendimo (*1).

            2 straipsnis
            Prie Sprendimo (ES) 2019/274 pridėtas Susitarimo tekstas pakeičiamas prie šio sprendimo (5) pridėtu pakoreguoto Susitarimo tekstu.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. balandžio 13 d.

                  Tarybos vardu

                  Pirmininkas

               G. CIAMBA

            (1)  2019 m. sausio 11 d. Tarybos sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu (OL L 47 I, 2019 2 19, p. 1).

            (2)  Prie Sprendimo (ES) 2019/274 pridėtas Susitarimo dėl išstojimo tekstas buvo paskelbtas Oficialiajame leidinyje (OL C 66 I, 2019 2 19, p. 1).

            (3)  2019 m. kovo 22 d. Europos Vadovų Tarybos sprendimas (ES) 2019/476, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 80 I, 2019 3 22, p. 1).

            (4)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).

            (5)  OL C 144 I, 2019 4 25, p. 1.


title: 2019 m. gegužės 14 d. Tarybos sprendimas, kuriuo skiriami Darbuotojų judėjimo laisvės patariamojo komiteto Vengrijai atstovaujantys nariai ir pakaitiniai nariai

text:
17.5.2019

                  LT

                  Europos Sąjungos oficialusis leidinys

                  C 169/2

         TARYBOS SPRENDIMAS
         2019 m. gegužės 14 d.
         kuriuo skiriami Darbuotojų judėjimo laisvės patariamojo komiteto Vengrijai atstovaujantys nariai ir pakaitiniai nariai
         (2019/C 169/02)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. balandžio 5 d. Europos Parlamento ir Tarybos reglamentą (ES) Nr. 492/2011 dėl laisvo darbuotojų judėjimo Sąjungoje (1), ypač į jo 23 ir 24 straipsnius,
         atsižvelgdama į Tarybai valstybių narių vyriausybių pateiktus kandidatų sąrašus,
         kadangi:

                     (1)

                     2018 m. rugsėjo 28 d. (2), 2018 m. spalio 15 d. (3), 2018 m. lapkričio 19 d. (4) ir 2019 m. vasario 18 d. (5) sprendimais Taryba paskyrė Darbuotojų judėjimo laisvės patariamojo komiteto narius ir pakaitinius narius laikotarpiui nuo 2018 m. rugsėjo 25 d. iki 2020 m. rugsėjo 24 d.;

                     (2)

                     Vengrijos vyriausybė pateikė kandidatūras kelioms vietoms užimti,

               PRIĖMĖ ŠĮ SPRENDIMĄ:

            1 straipsnis
            Darbuotojų judėjimo laisvės patariamojo komiteto nariais ir pakaitiniais nariais laikotarpiui iki 2020 m. rugsėjo 24 d. skiriami:
            II.   PROFESINIŲ SĄJUNGŲ ATSTOVAI

                        Šalis

                        Nariai

                        Pakaitiniai nariai

                        Vengrija

                        Judit CZUGLERNÉ IVÁNY
                        László KOZÁK

                        Annamária KUNERT

            2 straipsnis
            Narius ir pakaitinius narius, kurių kandidatūros dar nebuvo pateiktos, Taryba paskiria vėliau.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. gegužės 14 d.

                  Tarybos vardu

                  Pirmininkas

               P. DAEA

            (1)  OL L 141, 2011 5 27, p. 1.

            (2)  2018 m. rugsėjo 28 d. Tarybos sprendimas, kuriuo skiriami Darbuotojų judėjimo laisvės patariamojo komiteto nariai ir pakaitiniai nariai (OL C 366, 2018 10 10, p. 3).

            (3)  2018 m. spalio 15 d. Tarybos sprendimas, kuriuo skiriami Darbuotojų judėjimo laisvės patariamojo komiteto Portugalijai atstovaujantys nariai ir pakaitiniai nariai (OL C 376, 2018 10 18, p. 9).

            (4)  2018 m. lapkričio 19 d. Tarybos sprendimas, kuriuo skiriami Darbuotojų judėjimo laisvės patariamojo komiteto Italijai atstovaujantys nariai ir pakaitiniai nariai (OL C 421, 2018 11 21, p. 7).

            (5)  2019 m. vasario 18 d. Tarybos sprendimas, kuriuo skiriami Darbuotojų judėjimo laisvės patariamojo komiteto Graikijai atstovaujantys nariai ir pakaitiniai nariai (OL C 67, 2019 2 20, p. 2).